BBL ประกาศกำไร Q2 เกินคาด โต 14% แตะ 9.19 พันลบ. รับรายได้ดอกเบี้ยพุ่ง
BBL ประกาศกำไร Q2 เกินคาด โต 14% แตะ 9.19 พันลบ. รับรายได้ดอกเบี้ยพุ่ง
20 ก.ค. 2561

ธนาคารกรุงเทพ จำกัด (มหาชน) หรือ BBL และบริษัทย่อยประกาศผลการดำเนินงานงวดไตรมาส 2/2561 สิ้นสุดวันที่ 30 มิถุนายน 2561 มีกำไรสุทธิดังนี้

โดยผลการดำเนินงานในไตรมาส 2 ปี 2561 มีกำไรสุทธิส่วนที่เป็นของธนาคารเพิ่มขึ้น 1,147ล้านบาท หรือร้อยละ 14.3 จากรายได้ดอกเบี้ยสุทธิเพิ่มขึ้น 1,005 ล้านบาท หรือร้อยละ 6.1 ปัจจัยหลักจากรายได้ดอกเบี้ยจากเงินให้สินเชื่อและรายการระหว่างธนาคารและตลาดเงินเพิ่มขึ้น ประกอบกับค่าใช้จ่ายดอกเบี้ยตราสารหนี้ที่ออกและเงินกู้ยืมลดลงจากการไถ่ถอนหุ้นกู้ด้อยสิทธิ ครั้งที่ 1/2555 ก่อนวันครบกำหนดในเดือนธันวาคม 2560 และการไถ่ถอนหุ้นกู้ไม่ด้อยสิทธิและไม่มีหลักประกันสกุลเงินต่างประเทศครบกำหนดในเดือนมีนาคม 2561 นอกจากนี้รายได้ที่มิใช่ดอกเบี้ยเพิ่มขึ้น 2,195ล้านบาท หรือร้อยละ 19.1 สาเหตุหลักจากการเพิ่มขึ้นของกำไรสุทธิจากธุรกรรมเพื่อค้าและปริวรรตเงินตราต่างประเทศ
สำหรับค่าใช้จ่ายหนี้สูญและหนี้สงสัยจะสูญเพิ่มขึ้น 845 ล้านบาท และค่าใช้จ่ายจากการดำเนินงานเพิ่มขึ้น 530 ล้านบาท หรือร้อยละ 4.1จากการเพิ่มขึ้นของค่าใช้จ่ายอื่นๆ และค่าใช้จ่ายเกี่ยวกับพนักงาน และมีอัตราส่วนเงินให้สินเชื่อด้อยคุณภาพต่อเงินให้สินเชื่อรวมอยู่ที่ 3.5% จากช่วงเดือนมี.ค.อยู่ที่ 3.8%
อนึ่ง บล.เอเซียพลัส ระบุในบทวิเคราะห์ ว่า BBL กำไรสุทธิ 9,194 ล้านบาท เพิ่มขึ้น 2.1% จากไตรมาสกส่อน ดีกว่าคาด (8,144 ล้านบาท) ทั้งนี้ ผลการดำเนินงานที่สูงกว่าคาด มาจากรายได้ดอกเบี้ยรับสุทธิ สอดคล้องกับการขยายตัวของสินเชื่อรายใหญ่ SME สินเชื่อ ที่อยู่อาศัย และสินเชื่อกิจการต่างประเทศ เช่นเดียวกับรายได้จากการดำเนินงานอื่นๆ ขยายตัวเช่นกัน ตรงข้ามกับรายได้ค่าธรรมเนียมฯ และ ธุรกรรมด้าน bancassurance หดตัวลง
ขณะที่คุณภาพสินทรัพย์ยังเป็นไปในเชิงบวก เนื่องจากสินเชื่อจัดชั้นกล่าวถึงเป็นพิเศษ ปรับตัวลดลงต่อเนื่องอีกในงวดนี้ โดยรวม spread และ yield ดีขึ้นจากไตรมาสที่ผ่านมา เช่นเดียวกับ NIM เพิ่มขึ้นเป็น 2.20% จาก 2.18% ในไตรมาส 1/2561 เป็นหุ้นที่ยังมีพัฒนาดีกว่ากลุ่ม ยังแนะนำสะสมเพิ่ม (ราคาเป้าหมาย 220 บาท)
 